Javier Pérez de Cuéllar

**Javier Pérez de Cuéllar** (uttales IPA: [xaˈβjeɾ ˈperez ðe ˈkweʝaɾ]; født 19. januar 1920 i Lima, død 4. mars 2020 samme sted) var en peruansk politiker og diplomat. Han var FNs femte generalsekretær, fra 1982 til 1991. Han var også statsminister i Peru mellom 2000 og 2001. 

## Liv og virke
### Bakgrunn
Javier Pérez de Cuéllar kom fra en velstående familie av spansk avstamning fra Cuéllar. He studerte ved Colegio San Agustín of Lima, og deretter rettsvitenskap ved Pontificia Universidad Católica del Perú. 

### Karriere
### I den peruanske utenrikstjeneste
Han begynte sitt virke ved Perus utenriksdepartement i 1940 og gikk inn i det diplomatiske korps i 1944, etter å ha tatt nok en juridisk eksamen. 

Han ble forfremmet til ambassadørs rang i 1961, og tjenestegjorde på forskjellige poster i utenriksdepartementet. Han var deretter ambassadør i Sveits i to år. I 1966 ble han generalsekretær for utenrikssaker.

Da Peru etablerte formelle offisielle forbindelser med Sovjetunionen i 1969 ble han sitt lands første ambassadør i Moskva (1969-1971). Han var deretter også ambassadør i Polen og Venezuela.

I 1971 ble han utnevnt til Perus permanente representant til De forente nasjoner og ledet Perus delegasjoner til FNs generalforsamling frem til 1975. I 1973 og 1974 representerte han Peru i FNs sikkerhetsråd, og var rådets formann i samband med Kyproskrisen i 1974. Den 18. september 1975 ble han generalsekretærens særlige sendemann i Kypros, og fortsatte på denne post til desember 1977.

Den 27. februar 1979 ble han undergeneralsekreter for særlige politiske spørsmål. Fra april 1981 var han også generalsekretærens (da Kurt Waldheim) personlige sendemann for afghanistansaker. 

Han vendte tilbake til Peru i mai 1981, og ble nominert i oktober 1981 til Perus ambassadør til Brasil. Perus kongress blokkerte imidlertid utnevnelsen av Pérez de Cuéllar og flere andre ambassadører for dermed å ydmyke landets president, noe som førte til at Pérez de Cuéllar i protest sa opp seg fra diplomatkorpset. 

### FNs generalsekretær
I slutten av 1981 hadde støtten til Kurt Waldheim, som stilte som kandidat for en tredje periode som FNs generalsekretær, minsket. Etter at Kina hadde foreslått tanzanianeren Salim Ahmed Salim som kandidat, trakk både Waldheim og Salim seg. Av ni nye kandidater var Pérez de Cuéllar den eneste som var akseptabel for samtlige fem stormakter med vetorett i FN. 

I desember 1981 ble han dermed valgt til FNs generalsekretær for en femårs periode med tiltreden 1. januar 1982. Den 10. oktober 1986 ble han valgt for nok en femårsperiode fra 1. januar 1987 til 31. desember 1991.

Han forhandlet en våpenhvile mellom Iran og Irak i 1988. Det siste oppdraget som generalsekretær i FN var fredsavtalen mellom El Salvadors regjering og venstreorienterte opprørere.

Han er blitt beskrevet som en forsiktig og konservativ diplomat. Han sørget etter Falklandskrigen for forbindelser mellom Storbritannia og Argentina, og støttet opp om Contadora-gruppens bestrebelser for fred og stabilitet i Mellom-Amerika.

### Etter generalsekretærtiden
I 1992 ble han ordfører for Unescos Verdenskommisjon for kultur og utvikling (WCCD) av Unescos generaldirektør, og utarbeidet rapporten *Vårt skapende mangfold* som ble fremlagt i 1995.

### Presidentkandidat, statsminister og utenriksminister
I 1995 var han kandidat i presidentvalget i Peru men tapte mot Alberto Fujimori. Pérez de Cuéllar var Perus stats- og utenriksminister 2000–2001. Han sørget da vor offentlig blottlegging av den telefoniske avlyttingsvirksomhet som den peruanske etterretningstjeneste holdt på med under Fujimori. Deretter ble han frem til 2004 Perus ambassadør i Paris.

Den 22. juli 2005 ble Pérez de Cuéllar på grunn av hjerteslag lagt inn på et sykehus i Paris; han ble utskrevet den 30. juli.

### Forfatterskap

Ved siden av en håndbok i diplomatisk rett og erindringer fra sin tid som FNs generalsekretær og sine livserindringer utgav Pérez de Cuéllar som 94-åring en roman med tittelen *Los Andagoya*. Her skildrer han en families liv i Lima på 1930-tallet med «subtil og etsende humor».
* *Manual de Derecho Diplomático* (1964, nyutgave 1998)
* *Orden o anarquía* (1992)
* *Peregrinaje por la paz* (1997)
* *Memorias. Recuerdos personales y políticos* (2012)
* *Los Andagoya* (2014)

### De siste årene
Pérez de Cuéllar døde i Lima 4. mars 2020 i en alder av hundre år.

## Referanser


## Eksterne lenker
* 
* 
* 
*  Uoffisiell UNSG-biografi
*  Javier Perez de Cuellar utses til generalsekretær 15. desember 1981 (Youtube)